Nog geen teken van vermiste PE-seun (8) | Netwerk24
Deur Lynn Williams 16 Julie 2019 18:28
Dit is vandag 11 dae sedert Recolin Witbooi (8) van Gelvandale in Port Elizabeth vermis geraak het.
Recolin Witbooi (8) van Gelvandale is steeds vermis. Foto: Argief
Polisiebeamptes van die Gelvandale-polisiekantoor soek al sedert sy verdwyning op 6 Julie sonder enige sukses na hom.
Intussen is Recolin se ouers, Chriszelda en Clive Witbooi, rasend van bekommernis oor hul seun. Hulle sê hulle klou desperaat vas aan die hoop dat hulle weer met hul seun herenig gaan word.
Luidens Chriszelda het een van Recolin se maats gesê hy het Recolin “op ’n stoep langs die kloof” gelos. Toe hy later terugkeer, was Recolin skoonveld.
’n Soektog deur die polisie en polisieduikers by die dam waar die kinders gespeel het, was onsuksesvol. Die polisie het die gebied ook daarna met snuffelhonde gefynkam.
Die polisie doen ’n beroep op inwoners om inligting rakende Recolin se verdwyning aan die polisie te verskaf.
Alle leidrade word opgevolg.
Meer oor: Recolin Witbooi | Port Elizabeth | Gelvandale | Vermis